ກອງປະຊຸມລິເລີ່ມການຈັດຕັ້ງປະຕິບັດໂຄງການຜະລິດກະສິກຳເປັນສິນຄ້າ ຢູ່ ສປປລາວ
ໂຄງການຜະລິດກະສິກຳເປັນສິນຄ້າຢູ່ສປປລາວ ເປັນໜຶ່ງໃນບັນດາໂຄງການບູລິມະສິດທີ່ນອນຢູ່ໃນແຜນການຮ່ວມມືລະຫວ່າງລັດຖະບານ ແລະທະນາຄານໂລກ, ໂຄງການດັ່ງກ່າວມີງົບປະມານທັງໝົດ 29,3 ລ້ານ ໂດລາສະຫະລັດ: ເງິນກູ້ຢືມຈາກທະນາຄານໂລກ 25 ລ້ານ ໂດລາສະຫະລັດ, ທຶນສະໜັບສະໜູນຜູ້ປະກອບການ ແລະຊາວນາ 3,8 ລ້ານ ໂດລາສະຫະລັດ ແລະທຶນສົມທົບເພື່ອແຮໄວ້ສຳລັບການທົດແທນຄືນ ໃນກໍລະນີການຟື້ນຟູສ້ອມແປງຄອງເໝືອງຊົນລະປະທານທີ່ຖືກດິນປະຊາຊົນ 5 ແສນ ໂດລາສະຫະລັດ (ແຂວງລະ 1 ແສນ ໂດລາສະຫະລັດ)ໄລຍະການຈັດຕັ້ງປະຕິບັດໂຄງການ ແມ່ນເລີ່ມແຕ່ປີ 2018-2024.
ໃນວັນທີ 30 ສິງຫາ 2018 ນີ້ກົມແຜນການ ແລະການຮ່ວມມື ໄດ້ຈັດກອງປະຊຸມການລິເລີ່ມການຈັດຕັ້ງປະຕິບັດໂຄງການຜະລິດກະສິກຳເປັນສິນຄ້າຢູ່ສປປລາວຂຶ້ນທີ່ໂຮງແຮມເມີກຽວ ໂດຍການເປັນປະທານຮ່ວມຂອງທ່ານປອພວງປາຣິສັກປຣະວົງວຽງຄຳຮອງລັດຖະມົນຕີກະຊວງກິສິກຳ ແລະປ່າໄມ້, ທ່ານນິໂຄລາພົນທະລາ (Nicola Pontara) ຫົວໜ້າຫ້ອງການທະນາຄານໂລກປະຈຳລາວ, ທ່ານຮອງເຈົ້າແຂວງຈາກ 4 ແຂວງຄື: ນະຄອນຫຼວງວຽງຈັນ, ແຂວງໄຊຍະບູລີ, ວຽງຈັນ ແລະ ແຂວງບໍລິຄຳໄຊ. ເຊິ່ງມີກົມ ແລະກະຊວງທີ່ກ່ຽວຂ້ອງ, ອົງການຈັດຕັ້ງສາກົນ, ພະແນກກປ ແຂວງເປົ້າໝາຍ ແລະ ແຂກທີ່ຖືກເຊີນເຂົ້າຮ່ວມທັງໝົດ 91 ທ່ານ.
ຈຸດປະສົງຂອງໂຄງການ ແມ່ນເພື່ອຕອບສະໜອງຄວາມຮຽກຮ້ອງຕ້ອງການກ່ຽວກັບຫັນການຜະລິດເປັນທັນສະໄໝ ໂດຍນຳໃຊ້ກົນຈັກເພື່ອປະຢັດຕົ້ນທຶນ ແລະ ໃຫ້ໄດ້ຮັບຜົນຜະລິດສູງທີ່ມີຄຸນນະພາບ ເຮັດໃຫ້ປຊາຊົນມີຜົນກຳໄລຈາກການຜະລິດ, ການປັບປຸງແນວພັນ, ມາດຕະຖານການຜະລິດທີ່ດີຂອງໂຮງສີ (GMP), ຂອດການສົ່ງເສີມ, ລະບົບກົນຈັກ, ການເກັບກ່ຽວ, ໂຮງອົບ, ສາງ ແລະການປຸງແຕ່ງ, ການຈັດຕັ້ງລະບົບໂຮງສີ, ການຈັດຕັ້ງການພົວພັນການຜະລິດ, ການສຳພັນເສດຖະກິດລະຫວ່າງຂົງເຂດ, ການຢັ້ງຢືນມາດຖານຄຸນນະພາບ ໂດຍອີງໃສ່ນະໂຍບາຍຂອງລັດຖະບານທີ່ແນໃສ່ການຜະລິດກະສິກຳສະອາດ, ລະບຽບການຕ່າງໆ, ການຫຼຸດຄ່າໄຟຟ້າ ແລະປັດໃຈອື່ນໆ. ເປົ້າໝາຍຂອງໂຄງການດັ່ງກ່າວແມ່ນ 5 ແຂວງຄື: ນະຄອນຫຼວງວຽງຈັນ, ຄຳມ່ວນ, ບໍລິຄຳໄຊ, ວຽງຈັນ ແລະ ແຂວງ ໄຊຍະບູລີ. ເຊິ່ງມີພື້ນທີ່ການຈັດຕັ້ງປະຕິບັດໂຄງການປະມານ 30.000 ເຮັກຕາ. ໃນການສົ່ງເສີມການຜະລິດກະສິກຳເປັນສິນຄ້າພືດຫຼັກໆແມ່ນເຂົ້າ, ພືດຜັກ ແລະສາລີ (ແຂວງບໍລິຄຳໄຊ ແລະຄຳມ່ວນ ແມ່ນເຂົ້າ, ແຂວງວຽງຈັນ ແລະນະຄອນຫຼວງແມ່ນເຂົ້າ ແລະພືດຜັກ, ແຂວງ ໄຊຍະບູລີແມ່ນເຂົ້າ ແລະສາລີ).
ໂດຍ: ເຂັມມະໄລສົນດາວັນ.
ກວດແກ້:ທ່ານ ນ. ປ້ອມ ພັນທະວົງ.